Жоба

ҚАЗАҚСТАН РЕСПУБЛИКАСЫНЫҢ

ЗАҢЫ

**Қазақстан Республикасының кейбір заңнамалық актілеріне есірткі, психотроптық заттардың және олардың прекурсорларының заңсыз айналымына қарсы іс-қимыл мәселелері бойынша
 өзгерістер мен толықтырулар енгізу туралы**

1-бап. Қазақстан Республикасының мына заңнамалық актілеріне өзгерістер мен толықтырулар енгізілсін:

# 1. 2014 жылғы 3 шiлдедегі Қазақстан Республикасының Қылмыстық кодексiне:

1) 296-баптың бірінші және екінші бөліктері алып тасталсын;

2) 301-бап мынадай редакцияда жазылсын:

«301-бап. Улы заттардың, күшті әсер ететін заттардың, прескурсорлардың, сондай-ақ есiрткi, психотроптық заттарды, сол тектестерді немесе улы заттарды дайындау немесе қайта өңдеу үшін пайдаланылатын заттардың, құрал-саймандардың немесе жабдықтардың заңсыз айналымы

1. Есірткі, психотроптық заттар, сол тектестер болып табылмайтын күшті әсер ететін заттарды, сондай-ақ улы заттарды, олардың прескурсорларын, не оларды дайындауға немесе қайта өңдеуге арналған құрал-саймандарды немесе жабдықтарды заңсыз дайындау, қайта өңдеу, иемдену, сақтау, тасымалдау, жөнелту, не есiрткi, психотроптық заттарды, сол тектестерді және олардың прескурсорларын дайындау немесе қайта өңдеу –

бес жылға дейiнгi мерзiмге бас бостандығынан айыруға жазаланады.

2. Мынадай:

1) өткізу мақсатында;

2) прекурсорларға қатысты ірі көлемде жасалған дәл сол әрекеттер -

үш жылдан жеті жылға дейiнгi мерзiмге бас бостандығынан айыруға жазаланады.

3. Осы баптың бiрiншi немесе екiншi бөлiктерiнде көзделген:

1) адам өзінің қызмет бабын пайдалана отырып;

2) адамдар тобының алдын ала сөз байласуымен;

3) бірнеше рет;

4) электрондық ақпараттық ресурстар арқылы;

5) прекурсорларға қатысты аса ірі мөлшерде жасалған іс-әрекеттер –

жеті жылдан он жылға дейiнгi мерзiмге бас бостандығынан айыруға жазаланады.

4. Осы баптың бiрiншi немесе екiншi бөлiктерiнде көзделген іс-әрекеттер:

он жылдан он бес жылға дейiнгi мерзiмге бас бостандығынан айыруға жазаланады.»;

3) 303-бап мынадай редакцияда жазылсын:

303-бап. Есiрткi, психотроптық заттармен, олардың прекурсорларымен, күшті әсер ететін немесе улы заттармен жұмыс істеу қағидаларын бұзу

1. Есiрткi, психотроптық заттарды, олардың прекурсорларын, күшті әсер ететін немесе улы заттарды өндiру, дайындау, қайта өңдеу, иемдену, сақтау, есепке алу, босату, тасымалдау, әкелу, әкету, жөнелту не жою қағидаларын бұзу, егер бұл іс-әрекеттi аталған қағидаларды сақтау мiндетiне кiретiн адам жасаса, –

белгiлi бiр лауазымдарды атқару немесе белгiлi бiр қызметпен айналысу құқығынан үш жылға дейiнгi мерзiмге айыра отырып немесе онсыз, бір жүз алпыс айлық есептiк көрсеткiшке дейiнгi мөлшерде айыппұл салуға не сол мөлшерде түзеу жұмыстарына немесе бір жүз алпыс сағатқа дейiнгi мерзiмге қоғамдық жұмыстарға тартуға немесе қырық тәулікке дейінгі мерзімге қамаққа алуға жазаланады.

2. Есiрткi, психотроптық заттарды, олардың прекурсорларын, күшті әсер ететін немесе улы заттарды жымқыруға не өзге де ауыр зардаптарға алып келген дәл сол іс-әрекет –

белгiлi бiр лауазымдарды атқару немесе белгiлi бiр қызметпен айналысу құқығынан үш жылға дейiнгi мерзiмге айыра отырып, үш мың айлық есептiк көрсеткiшке дейiнгi мөлшерде айыппұл салуға не сол мөлшерде түзеу жұмыстарына не сегіз жүз сағатқа дейінгі мерзімге қоғамдық жұмыстарға тартуға не үш жылға дейiнгi мерзiмге бас бостандығын шектеуге не сол мерзiмге бас бостандығынан айыруға жазаланады.».

# 2. 2014 жылғы 4 шілдедегі Қазақстан Республикасының Қылмыстық-процестік кодексiне:

191-баптың он алтыншы бөлігіндегі «296 (бiрiншi, екiншi және үшiншi бөлiктерiнде)» деген сөздер «296 (үшiншi бөлiгінде)» деген сөздермен ауыстырылсын.

3. «Халық денсаулығы және денсаулық сақтау жүйесі туралы» Қазақстан Республикасының 2020 жылғы 7 шiлдедегi Кодексіне:

174-баптың 6-бөлігі мынадай редакцияда жазылсын:

«6. Мерзімінен бұрын жазылып шыққан ретінде сот қаулысымен шығарылғандардан басқа, психикаға белсенді әсер ететін заттарды қолдануға байланысты мәжбүрлеп емдеуде болған адамдар психикалық денсаулық саласында медициналық көмек көрсететін ұйымнан шығарылғаннан кейін тұрғылықты жері бойынша психикалық, мінез-құлықтық бұзылушылықтары (аурулары) бар адамдарға психикалық денсаулық саласында медициналық көмек көрсететін тиісті ұйымда динамикалық байқауға жатады және уәкілетті орган айқындайтын тәртіппен оларда демеп емдеуден өтуге міндетті.

Демеп емдеуден өтуден жалтарған жағдайда адамды ішкі істер органдары мәжбүрлеп әкелуі мүмкін.».

# 4. «Есiрткi, психотроптық заттар, сол тектестер мен прекурсорлар және олардың заңсыз айналымы мен терiс пайдаланылуына қарсы iс-қимыл шаралары туралы» Қазақстан Республикасының 1998 жылғы 10 шiлдедегi Заңына:

1) 1-бапта:

32) тармақша мынадай редакцияда жазылсын:

«32) препарат – құрамында ілеспе заттар мен толтырғыштар (ұн, крахмал, қант және басқалары), сондай-ақ Қазақстан Республикасында бақылауға жататын Есірткі, психотроптық заттар мен прекурсорлар тiзiміне енгiзiлген бiр немесе бiрнеше есiрткi, психотроптық заттар немесе прекурсорлар бар, кез келген физикалық күйдегi заттар қоспасы;»;

35) тармақша мынадай редакцияда жазылсын:

«35) уытқұмарлық – есiрткi, психотроптық заттардың, сол тектестердің әсерiне ұқсас психикалық елiрме әсер туғызатын және Қазақстан Республикасында бақылауға жататын Есірткі, психотроптық заттар мен прекурсорлар тiзiміне енбейтін табиғаты әртүрлi заттарды шектен тыс пайдалану;»;

2) 13-баптың 4-тармағы мынадай редакцияда жазылсын:

«4. Жеке тұлғалар жеке қолдану үшін құрамында есiрткi, психотроптық заттар мен олардың прекурсорлары бар дәрiлік препараттарды Қазақстан Республикасының аумағына әкелуді және Қазақстан Республикасының аумағынан әкетуді осы қызмет түрлеріне лицензиялары бар дәріхана және емдеу-алдын алу ұйымдары берген растайтын құжат болған кезде медициналық көрсеткіштер бойынша жүзеге асыра алады.

3) 15-баптың 3-тармағы мынадай редакцияда жазылсын:

«3. Азаматтарға құрамында есiрткi, психотроптық заттар мен олардың прекурсорлары бар дәрiлiк препараттарды осы қызмет түрлеріне лицензиясы бар денсаулық сақтау субъектілері босатады. Жеке тұлғаларға құрамында есiрткi, психотроптық заттар мен олардың прекурсорлары бар дәрiлiк препараттарды босату құқығы берiлген лауазымдар мен ұйымдар тiзбесiн дәрілік заттар мен медициналық бұйымдардың айналысы саласындағы уәкілетті мемлекеттік орган есiрткi, психотроптық заттардың, сол тектестер мен олардың прекурсорларының айналымы саласындағы уәкiлеттi органмен және ветеринария саласындағы уәкiлеттi органмен келiсу бойынша белгiлейдi.»;

4) 16-баптың 6-тармағы мынадай редакцияда жазылсын:

«6. Құрамында есiрткi, психотроптық заттар мен прекурсорлар бар, шұғыл жағдайларда алғашқы медициналық-санитариялық көмек көрсету үшiн ғана пайдаланылатын, Қазақстан Республикасында бақылауға жататын есірткі, психотроптық заттар мен прекурсорлар тiзiміне енгiзiлген дәрiлiк препараттар:

1) амбулаториялық, стационарлық, стационарды алмастыратын жағдайларында, үйдегі стационарларда, мобильдік бригаданы шақырған кезде, медициналық ұйымнан тыс: жедел медициналық жәрдем бригадасы шақырылған жерде, тасымалдау кезінде санитариялық автокөлікте және медициналық авиацияда, сондай-ақ медициналық пойыздарда, жылжымалы (далалық) медициналық кешендерде, далалық госпитальдарда, трассалық медициналық-құтқару пункттерінде;

2) тактикалық сабақтарға (жүзу ауданына) және даладағы (теңiздегi) оқу-жаттығуларға шығу кезiнде жауынгерлік машиналарда (корабльдерде);

3) ұшуды орындау кезiнде ұшу аппараттарындағы ұшқыштың дәрi қобдишасында;

4) мемлекеттiк мекемелердің, Қазақстан Республикасы Қарулы Күштерінiң, басқа да әскерлер мен әскери құралымдардың кезек күттірмейтін көмек шкафтарында (қаттағыштарында) болуы мүмкiн.

Оларды қолдануға рұқсатты және есепке алу тәртiбiн Қазақстан Республикасының заңнамасына сәйкес есiрткi, психотроптық заттар, сол тектестер мен прекурсорлар айналымы саласындағы уәкiлеттi мемлекеттiк орган денсаулық сақтау саласындағы уәкiлеттi органмен келiсу бойынша белгілейдi.»;

5) 22-баптың 4-тармағы мынадай редакцияда жазылсын:

«4. Құрамында есiрткi, психотроптық заттар мен прекурсорлар бар өсiмдiктердi өсiру мен жинауға лицензия берудiң және оларды тек қана өнеркәсiптiк, оқу, ғылыми және медициналық мақсаттарда пайдалану тәртiбiн есiрткi, психотроптық заттар, сол тектестер мен прекурсорлар айналымы саласындағы уәкілетті мемлекеттік орган белгiлейдi.».

# 5. «Құқық бұзушылық профилактикасы туралы» Қазақстан Республикасының 2010 жылғы 29 сәуірдегі Заңына:

6-баптың 2-тармағының 2) тармақшасы мынадай редакцияда жазылсын:

«2) жергілікті деңгейде құқық бұзушылық профилактикасы субъектілерін үйлестіру мен олардың өзара іс-қимылын, оның ішінде маскүнемдіктің, нашақорлықтың және уытқұмарлықтың алдын алу мәселелері бойынша үйлестіру мен өзара іс-қимылын жүзеге асырады;».

2-бап. Осы Заң алғашқы ресми жарияланған күнінен кейін күнтізбелік алпыс күн өткен соң қолданысқа енгізіледі.

**Қазақстан Республикасының**

 **Президенті**